ԻԿՕՄ-ի հայկական թանգարանների ազգային կոմիտեի նախագահ Անի Ավագյանն էլ նշեց, որ բացի ավանդական միջոցառումներից՝ թանգարանները տարեցտարի նորություններով են հանդես գալիս. «Թանգարաններում փոխվում են նաև հաղորդակցության միջոցների ձևերը: Մենք հաճախ գերհաղորդակցվող տերմինի տակ տեսնում ենք միայն տեղեկատվական տեխնոլոգիաներ, բայց պիտի ասեմ, որ հաղորդակցությունը ոչ միայն ՏՏ-ն է, այլ անձը անձի հետ ինտերակտիվ շփումը: Այս տարվա խորագրով ԻԿՕՄ-ը փորձեց ուշադրություն հրավիրել այն հանգամանքի վրա, որ թանգարաններից շատերն աշխարհում պիտի ցուցադրեն հաղորդակցության բոլոր հետաքրքիր միջոցները, որոնք կիրառում են իրենց տեղական համայնքների հետ համագործակցելով»: